Na temelju članka 5. Pravila Mjesnog odbora Svilno, Vijeće Mjesnog odbora Svilno je na sjednici 28. studenog 2014. godine donijelo je

**P R A V I L N I K**

# O NAGRAĐIVANJU FIZIČKIH I PRAVNIH OSOBA ZA DOPRINOS U RAZVOJU MJESNOG ODBORA SVILNO

1. **OPĆE ODREDBE**

Članak 1.

Ovim Pravilnikom utvrđuju se uvjeti, postupak i način dodjele priznanja fizičkim i pravnim osobama za doprinos u razvoju Mjesnog odbora Svilno (u nastavku teksta: Mjesni odbor).

Članak 2.

Fizička osoba u smislu ovog Pravilnika je osoba koja se dobrovoljno i bez naknade uključuje u rad Mjesnog odbora i koja istovremeno nije član vijeća mjesnog odbora.

Pravna osoba u smislu ovog Pravilnika je trgovačko društvo, obrt, ustanova, udruga ili druga organizacija građana (izuzev političkih stranaka) koja dobrovoljno potpomaže programske aktivnosti mjesnog odbora.

Članak 3.

Doprinosima u razvoju mjesnog odbora smatraju se naročito aktivnosti:

* na poboljšanju komunalnog standarda građana,
* u zaštiti okoliša i estetskom uređenju mjesta stanovanja i područja mjesnog odbora,
* u zadovoljavanju kulturnih potreba,
* u socijalnoj skrbi i humanitarnom radu,
* u zadovoljavanju javno zdravstvenih potreba,
* na poboljšanju uvjeta života djece, mladeži i starijih osoba,
* na unaprjeđenju sporta, poglavito za djecu i mladež,
* na razvoju dobrosusjedskih odnosa i jačanju snaga i aktivnosti lokalne zajednice
* te druge aktivnosti kojima se razvija ugled i značaj mjesnog odbora, mjesne samouprave u cjelini i promiče partnerski i suodgovorni odnos mjesnog odbora i Grada Rijeke.

Članak 4.

Za doprinose iz članka 3. ovog Pravilnika zaslužnim fizičkim i pravnim osobama dodjeljuju se priznanja.

Članak 5.

Priznanja se mogu dati u obliku:

* nagrada,
* zahvalnica,
* plaketa,
* javnih zahvala.

Članak 6.

Nagrada je priznanje koje se u pravilu dodjeljuje fizičkoj osobi.

Nagrada je u vidu dara ili poklon-bona (suvenir, knjiga, sadnice, karte za kazališne predstave, koncerte, sportske priredbe i sl.).

Vrsta nagrade ovisi o aktivnostima u kojima je fizička osoba dala svoj doprinos u radu mjesnog odbora i novčana vrijednost jednog dara ne može biti veća od 500,00 kuna.

Nagrada se dodjeljuje jednom godišnje.

Članak 7.

Zahvalnica je priznanje koje se dodjeljuje fizičkoj i/ili pravnoj osobi. Izgled i sadržaj zahvalnice utvrđuje Vijeće Mjesnog odbora.

Zahvalnica se dodjeljuje jednom godišnje.

Članak 8.

Plaketa je priznanje koje se dodjeljuje fizičkoj i/ili pravnoj osobi. Izgled i sadržaj plakete utvrđuje Vijeće Mjesnog odbora.

Plaketa se u načelu dodjeljuje jednom za mandata vijeća mjesnog odbora i to za kontinuirani doprinos fizičke i/ili pravne osobe u radu mjesnog odbora.

Iznimno, plaketa se može dodijeliti i za jednokratni doprinos ukoliko je isti takvog značaja da je znatno unaprijedio kvalitetu svakodnevnog života i rada na području mjesnog odbora.

Članak 9.

Javna zahvala je priznanje koje se dodjeljuje pravnoj i fizičkoj osobi koristeći javne medije kao što su novine, radio, televizija, web stranice, oglasna ploča mjesnog odbora i sl.

Javna zahvala upućuje se prigodom značajnih datuma kao što su Dan Mjesnog odbora, božićni i novogodišnji praznici, te prigodom drugih oblika odnosa Vijeća Mjesnog odbora s medijima (konferencija za novinare, reportaže, intervjui i sl.).

Javnom zahvalom upućenom pravnoj osobi ne smije se obavljati promidžba proizvoda i usluga iz djelatnosti koju pravna osoba obavlja.

# UVJETI, POSTUPAK I NAČIN DODJELJIVANJA PRIZNANJA

Članak 10.

Osnovni uvjeti za dodjelu priznanja fizičkim osobama iz ovog Pravilnika su:

* aktivno iniciranje, pomaganje i sudjelovanje u ostvarivanju određenih akcija na području mjesnog odbora, te pomaganje u ostvarivanju drugih aktivnosti iz djelokruga rada mjesnog odbora,
* vidljiv rezultat rada,
* nastojanje uključivanja u rad i drugih osoba.

Članak 11.

Osnovni uvjeti za dodjelu priznanja pravnim osobama iz ovog Pravilnika su:

* materijalno, financijski i/ili kadrovski potpomaganje djelatnosti Mjesnog odbora,
* da bez njihove potpore realizacija pojedinih aktivnosti u Mjesnom odboru ne bi bila moguća ili ne bi bila zadovoljavajuća.

Članak 12.

Prijedloge za dodjelu priznanja može dati član vijeća mjesnog odbora, član radnog tijela vijeća i građani s područja Mjesnog odbora.

Prijedlozi moraju biti u pismenom obliku s obrazloženjem.

Članak 13.

O prikupljenim prijedlozima Vijeće Mjesnog odbora odlučuje javnim glasovanjem, većinom glasova svih članova Vijeća.

Vijeće može usvojiti i više prijedloga, ali zasluge fizičkih i pravnih osoba moraju biti jednake ili približno jednake.

Vijeće utvrđuje vrstu priznanja koje će se dodijeliti s time da se uz nagradu može dodijeliti i zahvalnica.

Vijeće ne mora prihvatiti niti jedan od prijedloga, odnosno može donijeti odluku da se ne dodijeli niti jedno priznanje.

Članak 14.

Fizičke i pravne osobe koji su izuzetno zaslužni za postignuća u razvoju Mjesnog odbora, Vijeće može predložiti za nagradu na nivou Grada Rijeke.

Članak 15. Priznanje u pravilu dodjeljuje Predsjednik Vijeća.

Iznimno, u slučaju opravdane spriječenosti predsjednika priznanje može dodijeliti zamjenik predsjednika ili drugi član Vijeća.

# PRIJELAZNE I ZAVRŠNE ODREDBE

Članak 16.

Prijedloge za izmjene i dopune ovog Pravilnika mogu podnijeti Vijeće Mjesnog odbora, radna tijela vijeća i građani s područja mjesnog odbora.

Članak 17. Ovaj Pravilnik stupa na snagu danom donošenja.

KLASA: 026-01/14-07/1

URBROJ: 2170/01-09-10-14-25

Rijeka, 28. studenog 2014.

# VIJEĆE MJESNOG ODBORA SVILNO

Predsjednik VMO Svilno

Renato Klovar